open-index/open-wikipedia-markdown huggingface dataset:
Manne Maalismaa

**Manne Maalismaa** on tamperelainen tv-kasvo. Hän oli ensimmäisiä Yle TV2:n vakituisista mieskuuluttajista. Tammikuusta 2008 hän on työskennellyt kanavajuontajana Sub-kanavalla. Maalismaa on opiskellut puheoppia Tampereen yliopistossa.

Maalismaalla on puolisonsa kanssa kampaamoyritys Tampereella, ja hän oli Seta ry:n hallituksessa vuosina 2006–2010. Hän asuu Tampereella rekisteröidyssä parisuhteessa.

## Lähteet
Dagen (norjalainen lehti)

**Dagen**, aiemmin **Magazinet**, on norjalainen evankelinen sanomalehti, jota julkaisi Elämän Sana ("Livets Ord")-niminen seurakunta 1980- ja 1990-luvuilla. Lehti ilmestyi aluksi kuukausittain viikkolehtityyppisin artikkelein kiiltävin etusivuin sisältäen keskellä kullanvärisen uutisliitteen.
Myöhemmin lehti alkoi ilmestyä viikkolehtenä muistuttaen ulkoasultaan iltapäivälehteä. 

Lehden toimituksellinen linja keskittyi kristillisyyteen Ruotsissa ja maailmassa, Israeliin ja juutalaisiin sekä ruotsalaiseen ja eurooppalaiseen politiikkaan eettisistä kysymyksistä. Lehden päätoimittajana oli Ruben Agnarsson. Magazinet-lehden journalistista perintöä on jäljellä päivälehdessä Världren idag ("Maailma tänään"), mikä kuitenkin käsittelee tätä laajemmin ruotsalaista kristillisyyttä. Norjassa on Magazinetin sisarjulkaisu, joka jatkaa samalla nimellä viikkolehtenä.

## Muhammad-pilapiirrosjupakka

Magazinet tuli ulkomailla kuuluisaksi tukemalla Jyllands-Postenia profeetta Muhammadiin liittyvien piirrosten julkaisuasiassa (Muhammad-pilapiirrosjupakka) ja sai Norjan samalla Tanskan tapaan kiistan osapuoleksi. 

10. tammikuuta 2006 julkaisee Magazinet Jyllands-Postenin Flemming Rosen tilaamat 12 profeetta Muhammadia ja islamia loukkaaviksi todetut 30. syyskuuta 2005 julkaisemat pilakuvat.

9. helmikuuta 2006 kello 09:57 sai lehden päätoimittaja Vedbjörn Selbekk uhkaussähköpostin lehden verkkosivuille Lähi-idässä suositulta anonyymipalvelimelta, missä luki:"Olet kuollut mies!". 

10. helmikuuta 2006 päätoimittaja Vedbjörn Selbekk pyysi anteeksi sitä, että lehti julkaisi profeetta Muhammadia pilkanneet kuvat. Norjan imaamineuvosto oli tyytyväinen anteeksipyyntöön ja tuomitsi kaikenlaisen väkivallan.

## Katso myös
* Muhammad-pilapiirrosjupakka
* Jyllands-Posten

## Aiheesta muualla
*Dagen
Ismael Urzaiz

**Ismael Urzaiz Aranda** (s. 7. lokakuuta 1971 Tudela, Navarra, Espanja) on espanjalainen jalkapalloilija, joka edustaa alankomaalaista AFC Ajaxia.

Hyökkääjänä pelaava Urzaiz on espanjalaisen suurseuran, Real Madridin kasvatteja. Hän ei kuitenkaan ehtinyt pelaamaan edustusjoukkueessa ennen siirtoaan Albaceteen, jossa hän teki Primera División -ensiesityksensä vuonna 1991. Sieltä hän palasi takaisin Realiin, josta hän siirtyi pian Celta Vigoon. Urzaiz pelasi vuosien 1991–1996 aikana yhteensä seitsemässä seurassa, sillä jokaisen kauden jälkeen seuraa noina vuosina vaihtanut pelaaja edusti myös Rayo Vallecanoa, Salamancaa ja Espanyolia ennen siirtymistään Athletic Club Bilbaoon vuonna 1996. Samana vuonna hän myös pelasi ensi kerran maajoukkueessa. Kaudeksi 2007 hän siirtyi nykyiseen seuraansa Amsterdamin Ajaxiin.

## Seurat

* 1989–1991 Real Madrid B
* 1991–1992 Albacete
* 1992–1993 Real Madrid B
* 1992–1993 Celta Vigo
* 1993–1994 Rayo Vallecano
* 1994–1995 Salamanca
* 1995–1996 Espanyol
* 1996–2007 Athletic Bilbao
* 2007- Ajax Amsterdam
Mae Lehto

**Mae Lehto**, o.s. *Navarro*, (s. 22. toukokuuta 1980 Mambajao, Camiguin, Filippiinit) on alun perin Filippiineiltä syntyjään oleva televisionäyttelijä. Hän muutti perheineen Suomeen vuonna 1990.

Lehdolla oli rooli televisiosarjassa *[[Salatut elämät]]*, jossa hän näytteli Chiqi Liitä, joka oli vaihto-oppilas Salinien kolmelapsisessa perheessä. Myöhemmin Lehto on toiminut yrittäjänä.

## Lähteet

## Aiheesta muualla
*
Yuna Itō

**Yuna Itō** (, s. 20. syyskuuta 1983 Havaiji, Yhdysvallat) on japanilais-yhdysvaltalainen laulaja. 

Itō kiinnostui laulamisesta jo nuorena, ja hänen suosikkejaan olivat Mariah Carey ja Janet Jackson. Hän voitti 50 koulun välisen laulukilpailun Havaijilla ja nousi ihmisten tietoisuuteen.

High schoolin jälkeen Itō matkusti Japaniin, isänsä kotimaahan. Siellä tapahtui hänen läpimurtonsa, kun hän sai yhden päärooleista Ai Yazawan suosittuun mangaan perustuvassa elokuvassa *[[Nana (elokuva)|Nana]]* (2005). Itō näytteli Reiraa, ja yhdessä elokuvan tärkeimmistä kohtauksista hän esitti ensimmäisen kappaleensa ”Endless Story”, joka on versio Dawn Ann Thomasin kappaleesta ”If I’m not in love with you”.

”Endless Story” julkaistiin singlenä elokuvan ohessa. Se nousi nopeasti Oriconin listan toiseksi ja se valittiin myös vuoden 2005 rakkauslauluksi. Single oli vuoden 20 ostetuimman joukossa. Iton seuraava single *Faith / Pureyes* ilmestyi 1. maaliskuuta 2006.

Ito esiintyi myös Nanan jatko-osassa Nana II, ja myös sen musiikista tuli suosittu single.

Ensimmäinen albumi *Heart* (2007) nousi myyntilistojen kärkeen Japanissa. Vuonna 2008 ilmestyneellä singlellä  "A World to Believe In," on duetto Celine Dionin kanssa.

## Studioalbumit
* Heart (2007)
* Wish (2008)
* Dream (2009)

## Lähteet

## Aiheesta muualla
*Yuna Itōn viralliset sivut
*Yuna Ito Last.fm.wiki
Rio

**Rio** voi viitata seuraaviin:

* Rio de Janeiro, lyhyesti *Rio*, kaupunki Brasiliassa
* Rio, kaupunki Floridan osavaltiossa Yhdysvalloissa
* Rio, kylä Illinoisin osavaltiossa Yhdysvalloissa
* Rio, kylä Länsi-Virginian osavaltiossa Yhdysvalloissa
* Rio, kylä Wisconsinin osavaltiossa Yhdysvalloissa
* Río, kaupunki ja Patraksen kunnan kunnallisyksikkö Kreikassa
* Rio, perulainen rock-yhtye
* Rio, suomalainen yhtye, joka on osallistunut muun muassa Suomen Eurovision laulukilpailujen alkukarsintaan ja Syksyn sävel -laulukilpailuun vuonna 1994
* *[[Rio (albumi)|Rio]]*, Duran Duranin albumi vuodelta 1982
* *[[Rio (elokuva)|Rio]]*, vuonna 2011 ensi-iltansa saanut elokuva
* R.I.O., saksalainen dance-yhtye
* Rock in Opposition (RIO), musiikillinen kulttuuriliike
* Kia Rio, automalli.
* Rio tai del Rio, sukunimenä:
** Alberto Del Rio, oik. *Alberto Rodríguez* (s. 1977), meksikolainen showpainija
** Bianca Del Rio, oik. *Roy Haylock* (s. 1975), yhdysvaltalainen näyttelijä, koomikko, puvustaja ja drag queen
** Dolores del Río (1904–1983), meksikolainen näyttelijä
** Gina del Rio (s. 2004), andorralainen maastohiihtäjä
** Jack Del Rio (s. 1963), yhdysvaltalainen amerikkalaisen jalkapallon valmentaja
** José Mora y del Río (1854–1928), meksikolainen katolinen arkkipiispa
** Neiphiu Rio (s. 1950), intialainen poliitikko
** Nicolas Rio (s. 1959), ranskalainen suunnistaja
** Roger Rio (1913–1999), ranskalainen jalkapalloilija.
Kosminen perhe

**Kosminen perhe** on vuonna 2003 perustettu suomenkielinen reggaeorkesteri pääkaupunkiseudulta. Yhtyeen musiikillisina vaikutteina ovat olleet 70-luvun roots ja dub, sekä 80-luvun alun dancehall. Kosmiseen perheeseen kuuluu yhteensä kymmenen jäsentä (2006).

## Yhtye
:Harri Breider — kitara
:Tomi Holmikari — kitara ja cosm
:Mikko Rajala — percussiot ja sampleri
:Veli-Matti Ikävalko — basso
:Roy Krook — koskettimet ja taustalaulu
:Toni Puskala — rummut
:Jani Sundholm — laulu
:Jenna Sundholm — taustalaulu
:Ville Nissinen — pasuuna
:Osku Väino — saksofoni

## Julkaisut
*42 Tarinaa cd-ep (2005)
*Muuttakaa/Isoveli cd-s (2004)

## Aiheesta muualla
*www.myspace.com/kosminenperhe
João Gaetti

**João Gabriel Filogônio Gaetti** (s. 12. marraskuuta 1978 Piracaia, São Paulo, Brasilia) on brasilialainen jalkapalloilija ja futsalpelaaja. Jalkapallossa hän edustaa Kolmosessa pelaavaa Toejoen Veikkoja.

Suomeen Gaetti saapui ensimmäistä kertaa keväällä 2003 Veikkausliigassa pelanneen FC Jazzin testiin. Sopimusta ei kuitenkaan jalkavamman vuoksi syntynyt. Vuoden kuluttua hän palasi Suomeen ja esiintyi AC Oulun joukkueessa jalkapallon Ykkösessä. 

Gaetti on pelannut jalkapalloa myös useassa muussa suomalaisseurassa toiseksi ja kolmanneksi korkeimmilla sarjatasoilla. Kesällä 2005 hän pelasi näytösottelussa, jossa virolainen JK Tammeka kohtasi Suomessa pelaavista brasilialaispelaajista kootun joukkueen. Ottelussa pelasivat myös Veikkausliigan legendat Rafael ja Piracaia.

Futsal-liigaa Gaetti pelasi Porin Palloilijoissa kausina 2007–2012. Vuonna 2008 hän voitti joukkueessa SM-hopeaa ja 2009 SM-pronssia. Vuoden 2009 syksynä hän voitti myös jalkapallon Suomen Cupin Pikkufinaalin FC Jazzissa.

João Gaetti on kotoisin São Paulon osavaltiosta ja on Suomessa pelanneiden Luiz Antônion, Piracaian ja Rodrigon tavoin edustanut juniorina C.A. Bragantinoa.

## Lähteet

*Urheilusuomi
*Gaettin kotisivu

## Aiheesta muualla
*PoPa Futsal 
*Sporting Kristina
Nikolai Ivanovitš Kuznetsov

**Nikolai Ivanovitš Kuznetsov** (, 27. heinäkuuta (J: 14. heinäkuuta) 1911 – 9. maaliskuuta 1944) oli tiedustelija ja partisaani toisessa maailmansodassa. Hänelle myönnettiin Neuvostoliiton sankarin arvonimi kuolemansa jälkeen.

Kuznetsov syntyi Zirjankassa Jekaterinburgin kuvernementissa talonpoikaiseen perheeseen. Hän päätti seitsenvuotisen koulun vuonna 1927. Hän jatkoi Tjumenin maatalousoppilaitoksessa agronomilinjalla ja siirtyi sitten Talitsan metsätieteellisessä instituutissa. Siellä hän alkoi itsekseen opiskella saksan kieltä. Hän osoittautui kielelisesti lahjakkaaksi ja opetteli myös esperantoa, puolaa, komia ja ukrainaa.

Kuznetsov värvättiin valtion turvallisuuspalvelun salaiseksi agentiksi. Vuodesta 1938 hän toimi NKVD:n palveluksessa Moskovassa, ja seuraavana vuonna hän suoritti toimeksiantoja eri Euroopan maissa. Vuodesta 1942 hänet kutsuttiin majuri Dmitri Medvedevin johtamiin erikoisjoukkoihin nimeltä Pobediteli (Победители) eli Voittajat. Täällä hän osoitti poikkeuksellista kekseliäisyyttä.

Miehitetyssä Rovnon kaupungissa Kuznetsov toimi tiedustelutehtävissä esiintyen saksalaisena upseerina peitenimellä Paul Siebert. Hän johti tiedusteluryhmiä, oli pysyvässä yhteydessä Wehrmachtin erikoisjoukkojen kanssa ja välitti miehitysvallan korkeimman virkamiesjohdon tietoja partisaaniosastoille. Hän sai selville saksalaisten aikeen hyökätä Kurskiin ja aikeen murhauttaa Stalin, Churchill ja Roosevelt Teheranissa. Komennuskunnan käskystä hänen likvidoimikseen tulivat Ukrainan korkeimman oikeuden tuomari Funck, Ukrainan valtakunnankomissariaatin pääneuvonantaja Hell ja sihteerinsä Winter sekä Galitsian varakuvernööri Bauer. Hän kavalsi komentajakenraali von Illgenin rankaisujoukot sekä suoritti tihutöitä.

Maaliskuussa 1944 Kuznetsov kaatui taistelussa Ukrainan nationalisteja vastaan Brodissa Lvivin lähellä.

## Aiheesta muualla
Teodor Gladkovin historiikki venäjäksi
Merttelän koulu

**Merttelän koulu** on toinen Ruskon kunnan kahdesta ala-asteesta. Kunnan toinen ala-aste on Kirkonkylän koulu. Merttelän koulu sijaitsee Merttelän kylässä.

## Historia
Merttelän koulu on perustettu 1920-luvulla. Alkuperäinen koulurakennus sijaitsee muutaman sadan metrin päässä nykyisestä.

Koulurakennus uudistettiin viimeksi vuonna 2002, jolloin se sai mm. uuden englanninluokan, atk-luokan, opettajainhuoneen ja liikuntasalin, jonka katonrajassa on katsojaparveke. Vanha liikuntasali muutettiin teknisen työn luokaksi. Ruokasalia koulussa ei ole, vaan oppilaat ruokailevat omissa luokissaan.

## Aiheesta muualla
*
Brittiläinen XXX armeijakunta

**Brittiläinen XXX armeijakunta** oli Britannian armeijan yhtymä toisessa maailmansodassa. Se osallistui Pohjois-Afrikan taisteluihin osana 8. armeijaa ja Normandian maihinnousuun Luoteis-Eurooppaan osana 2. armeijaa sekä Operaatio Market Gardeniin, jossa sitä komensi kenraaliluutnantti Brian Horrocks.

## Perustaminen
Yhtymä perustettiin Pohjois-Afrikassa koottaessa panssarijoukkoja Tobrukin saarron purkamiseksi operaatio Crusaderissa. Se kärsi taisteluissa suuria tappioita, mutta lopulta akselivaltojen joukot saatiin työnnettyä El Agheilaan. Vuonna 1942 Erwin Rommelin aloitettua vastahyökkäyksen brittijoukot työnnettiin takaisin Gazalaan Tobrukin länsipuolelle.

## Komentajat
* kenraaliluutnantti Vyvyan Pope elokuu-lokakuu 1941
* kenraaliluutnantti Charles Norrie marraskuu 1941 - heinäkuu 1942
* kenraaliluutnantti William Ramsden heinäkuu-syyskuu 1942
* kenraaliluutnantti Oliver Leese syyskuu 1942 - joulukuu 1943
* kenraaliluutnantti Gerard Bucknall tammikuu-heinäkuu 1944
* kenraaliluutnantti Brian Horrocks elokuu 1944 - joulukuu 1945
* kenraaliluutnantti Alexander Galloway joulukuu 1945 - syyskuu 1946

## Lähteet

### Viitteet
Maunun koulu

**Maunun koulu** on noin 250 oppilaan peruskoulu, joka sijaitsee Ruskon kunnassa, Varsinais-Suomessa. Koulu käsittää luokka-asteet 7—9. Maunun koulu on perustettu 1990-luvun alussa, aluksi nimenä oli Ruskon-Vahdon yläaste. Koulun nykyinen nimi viittaa keskiajalla eläneeseen piispaan Maunu I:een, joka oli Ruskolta kotoisin.

Koulun liikuntatunnit sijoittuvat Ruskon maastoon, Merttelän koulu pururadalle, Maunun koulun takana olevalle noin 400 metrin pituiselle juoksuradalle ja tekonurmelle. Pääosin talvisin urheillaan Ruskotalon sisätiloissa, joihin lukeutuu varastollinen urheilusali, parkettisali sekä erilaisia lihasharjoituksia tarjoava sali. Kun ala-asteen kenttä on talvisin jäädytetty, pääsevät oppilaat luistelemaan. 
 
Maunun koulun pihapiiriin on vuonna 2017 lisätty kiipeilyteline, puinen jalkapallokaukalo, keinu sekä kaksi koripallokenttää.

Vuoden 2017 lopulla koulun seinään lisättiin metallisin kirjaimin teksti ”Maunun koulu”.

## Aiheesta muualla
* http://www.rusko.fi/maunu/
Leo G. Carroll

**Leo G. Carroll** (25. lokakuuta 1886 – 16. lokakuuta 1972) oli englantilainen näyttelijä. Hän on näytellyt muun muassa useissa Alfred Hitchcockin ohjaamissa elokuvissa.

## Filmografiaa
**[[Intian sankari]]* (1935)
**[[Elisabeth ja Essex]]* (1939)
**[[Verinen linna]]* (1939)
**[[92. kadun talo]]* (1945)
**[[Aina vain Amber]]* (1947)
**[[Morsiamen isä (vuoden 1950 elokuva)|Morsiamen isä]]* (1950)
**[[Kilimanjaron lumet (vuoden 1952 elokuva)|Kilimanjaron lumet]]* (1952)
**[[Särkyneiden haaveiden kaupunki]]* (1952)
**[[Enkelten keittiö (elokuva)|Enkelten keittiö]]* (1955)
**[[Tarantula (elokuva)|Tarantula]]* (1955)
**[[Ansa vanhemmille (vuoden 1961 elokuva)|Ansa vanhemmille]]* (1961)
**[[Takaa-ajettuna]]* (1963)

;Alfred Hitchcockin kanssa:
**[[Rebekka (elokuva)|Rebekka]]* (1940)
**[[Vaarallisia valheita]]* (1941)
**[[Noiduttu]]* (1945)
**[[2 pisaraa viiniä]]* (1947)
**[[Muukalaisia junassa]]* (1951)
**[[Vaarallinen romanssi]]* (*North By Northwest*) (1959) 

;Alexander Waverlynä (Man from U.N.C.L.E. elokuvat):
**[[Kaksoisagentti (elokuva)|Kaksoisagentti]]* (1965)
**[[Yksi agentti liikaa]]* (1966)
**[[Kadonnut agentti]]* (1966)
**[[Vihreähattuinen agentti]]* (1966)
**[[Karate Killers]]* (1967)
**[[Helikopteriagentit]]* (1968)
**[[Panoksena maailma]]* (1968)

## Aiheesta muualla
*
Neitsyt Marian syntymän kirkko (Käkisalmi)

**Käkisalmen Neitsyt Marian syntymän kirkko** (myös **Käkisalmen ortodoksinen kirkko**) oli entisen Käkisalmen ortodoksisen seurakunnan pääkirkko Käkisalmessa luovutetussa Karjalassa. Kirkko oli pyhitetty Neitsyt Marian syntymän muistolle. Nykyisin kirkko on jälleen toiminnassa Konevitsan luostarin alaisuudessa.

## Rakentaminen ja ulkoasu
Neitsyt Marian syntymän kirkko valmistui vuonna 1847. Se rakennettiin Pyhän Synodin varoilla. Kirkon suunnittelijaksi mainitaan usein Louis Visconti, mutta todennäköisempänä suunnittelijana pidetään Carlo Viscontia (1774–1852). Kirkko rakennettiin tiilestä ja rapattiin sekä ulkoa että sisältä. Kirkon pinta-ala on 264 m². Kirkon pääsisäänkäynti on kellotornin alaosassa. Kirkkosalin keskellä on suuri kupoli. Kirkkoa korjattiin vuonna 1898 ja vuosina 1933–1936.

## Irtaimisto
Kirkon ikonostaasin arvokkaimmat ikonit olivat Kaikkein pyhimmän Jumalan Synnyttäjän ylistys-ikoni ja pyhän Nikolaoksen ikoni. Kirkonkelloja oli yhteensä kahdeksan, joista vanhin oli vuodelta 1649. 

## Sota-aika
Kirkko ei kärsinyt tuhoja talvisodan ilmapommituksissa. Sodan päätyttyä se oli kuitenkin luovutettava Neuvostoliitolle. Venäläiset käyttivät kirkkoa sodan jälkeen muun muassa vaatevarastona ja tallina. Suomalaiset valtasivat Käkisalmen takaisin jatkosodan alussa 1941. Venäläiset sytyttivät kaupungin palamaan perääntyessään. Vaikka kaupungista tuhoutui noin 90 %, säästyi Neitsyt Marian syntymän kirkko tuholta. Jatkosodan aikana kirkko saatiin vähäisillä korjauksilla takaisin kirkolliseen käyttöön. Vuonna 1944 kirkko oli taas jätettävä venäläisille. Osa kirkon esineistöstä saatiin pelastettua evakuointien yhteydessä.

## Nykytila
Jatkosodan jälkeen kirkosta ei juuri huolehdittu ja se kävi huonokuntoiseksi. Neuvostoliiton hajottua on kirkkoa korjattu ja nykyisin se on jälleen toimiva kirkko Konevitsan luostarin alaisuudessa. 

## Aikaisemmat kirkot
Käkisalmen ortodoksinen seurakunta on ikivanha, eikä sen ensimmäisistä kirkoista ole tietoja. Vuonna 1500 mainitaan kaupungissa olleen kolme ortodoksista kirkkoa ja kolme luostaria kirkkoineen. Vuonna 1681 rakennettu Käkisalmen luterilainen kirkko muutettiin ortodoksiseksi vuonna 1710. Tämä kirkko purettiin vuonna 1898.

## Lähteet
* Koponen Paavo, Karjalan kirkkokummut. Tammi, Sulkava 1999. 
* Karjalan ja Petsamon ortodoksiset kirkot ja kirkkotaide, toimittanut Kristina Thomenius ja Minna Laukkanen. Etelä-Karjalan taidemuseon julkaisuja 18:1b, Jyväskylä 1997. 

### Viitteet

## Aiheesta muualla
* Kuva Neitsyt Marian syntymän kirkosta ennen sotia
Marc Overmars

**Marc Overmars** (s. 29. maaliskuuta 1973 Emst, Alankomaat) on alankomaalainen entinen jalkapalloilija. Useimmiten hän pelasi vasemmalla laidalla.

Overmars aloitti uransa vuonna 1979 SV Epessä ennen siirtymistään vuonna 1987 Go Ahead Eaglesiin, josta Willem II osti hänet 200&nbsp;000 punnalla. Kaudella 1991/1992 hän siirtyi Ajaxin riveihin. Ensimmäisen maaottelunsa hän pelasi vuonna 1993. Ajaxissa Louis van Gaalin valmentajakaudella Overmars lopulta tekikin läpimurron kansainväliselle huipulle ja voitti Alankomaiden mestaruuden vuosina 1994, 1995 ja 1996 sekä Mestarien liigan vuonna 1995. Vuonna 1996 hän toipui polvivammasta ja siirtyi vuonna 1997 lontoolaiseen Arsenaliin, missä pelasi yhdessä maanmiehensä Dennis Bergkampin kanssa ja voitti vuonna 1998 sekä Valioliigan mestaruuden että FA Cupin. Vuonna 2000 hän siirtyi van Gaalin valmentamaan FC Barcelonaan 39,6 miljoonalla eurolla.

Maajoukkueessa Overmars pelasi 87 ottelua, joissa teki 27 maalia. Hänen viimeinen maaottelunsa oli välierätappio Portugalia vastaan 2004 EM-kisoissa. Saman vuoden heinäkuussa hän ilmoitti lopettavansa uransa polvivammojensa takia. Elokuussa 2008 hän teki paluun kentälle Go Ahead Eaglesin paidassa. Kauden 2008–2009 jälkeen Overmars kuitenkin ilmoitti lopettavansa uransa.

Overmars toimi Ajaxin urheilutoimenjohtajana vuodesta 2012 vuoteen 2022, jolloin hänet erotettiin. Overmars oli useiden vuosien aikana lähettänyt seuran naistyöntekijöille sopimattomia viestejä, kuten kuvia peniksestään. 

## Lähteet
Seán Lemass

**Seán Francis Lemass** (15. heinäkuuta 1899 Dublin, Irlanti &ndash; 11. toukokuuta 1971 Dublin, Irlanti) oli irlantilainen poliitikko Fianna Fáil -puolueesta. Lemass oli Irlannin pääministeriä vastaavana taoiseachina vuodesta 1959 vuoteen 1966.

Yhdessä valtiovarainministeri Whitakerin kanssa Lemass johti Irlannin politiikkaa avoimempaan suuntaan, ruokkien talouskasvua ulkomaalaisilla sijoituksilla ja ulkomaankaupalla. Suhteet EEC:n kanssa lähenivät. Lemassin hallitus normalisoi suhteensa Pohjois-Irlannin unionistien kanssa vuoden 1965 historiallisissa neuvotteluissa.

## Lähteet
Vaalimaa

**Vaalimaa** on kylä Virolahdella Venäjän rajalla. 

Vaalimaan raja-asema on Suomen vilkkaimmin liikennöity rajanylityspaikka Venäjälle mentäessä. Tulli- ja raja-aseman kautta tapahtuu vuosittain yli kolme miljoonaa (3 000 000) rajanylitystä.

Vaalimaan kautta kulkee Venäjälle jatkuva E18-tie. Suomen puolella tie on samalla valtatie 7.

## Nimi
Kylä mainittiin ensimmäisen kerran vuonna 1370 muodossa *Vadhlema*. Vanhojen kirjoitusasujen perusteella Viljo Nissilä arveli alkuperäisen muodon olleen **Vaahdermaa*, jossa *vaahder* on sanan *vaahtera* rinnakkaismuoto. Nissilän mukaan nimessä esiintyvä l-äänne on samaa perua kuin joissakin hämäläismurteissa yleiskielen d-äänteen vastineena esiintyvä l-äänne.

## Lähteet
Irlannin vaakuna

**Irlannin tasavallan vaakuna**, ns. *Brian Borun harppu* tai *[[Trinity College (Dublin)|Trinity Collegen]] harppu* on Irlannin virallinen vaakuna. Symboli valittiin Irlannin vaakunaksi Irlannin vapaavaltion aikana ja on tullut sittemmin symbolisoimaan myös Irlannin tasavaltaa.
Harppua on käytetty Irlannin symbolina jo 1200-luvulta lähtien ja vuonna 1536 sitä käytettiin kuningas Henry XIII:n kolikoissa. Nykyäänkin se on käytössä Irlannin eurokolikoiden kansallisella puolella.
Kaikkien pyhien kirkko (Käkisalmi)

**Käkisalmen kaikkien pyhien kirkko** (myös **Käkisalmen ortodoksinen hautausmaakirkko**) oli entisen Käkisalmen ortodoksisen seurakunnan hautausmaakirkko Käkisalmessa luovutetussa Karjalassa. Kirkko oli pyhitetty kaikkien pyhien muistolle. Nykyisin kirkko on jälleen toiminnassa Valamon luostarin alaisuudessa.

## Rakentaminen ja ulkoasu
Käkisalmen hautausmaan kirkko valmistui 1894 ja sen rakentamisen rahoitti käkisalmelaisen kauppiaan tytär Jevdokina Andrejeff. Kirkon suunnitteli arkkitehti Jac. Ahrenberg. Punatiilestä rakennetun kirkon pinta-ala on 392 km². Kirkon torni on kapea ja korkea.

## Sota-aika
Kirkko säilyi ehjänä talvisodan ilmapommituksissa. Sodan jälkeen se luovutettiin Neuvostoliitolle. Sodan jälkeen venäläiset käyttivät kirkkoa propagandamateriaalin varastona. Jatkosodan alussa Suomi valloitti Käkisalmen takaisin. Kirkko säilyi venäläisten perääntyessä sytyttämästä tulipalosta, mikä tuhosi lähes koko kaupungin. Jatkosodan aikana kirkko oli taas kirkollisessa käytössä. Vuonna 1944 se oli kuitenkin jätettävä Neuvostoliitolle. 

## Nykytila
Sodan jälkeen venäläiset pitivät kirkkoa kaasupullojen varastona. Kaasupullojen aiheuttamassa räjähdyksessä 1980-luvulla kirkon katto romahti ja muutkin kirkon osat kärsivät vaurioita. Vaurioitunut rakennus luovutettiin Venäjän ortodoksiselle kirkolle vuonna 1989. Tämän jälkeen kirkkoa on korjattu muun muassa Suomen Ortodoksisten Nuorten Liiton pitämällä työleirillä. Nykyisin kirkko on jälleen toiminnassa Valamon luostarin alaisuudessa.

## Lähteet
* Koponen Paavo, Karjalan kirkkokummut. Tammi, Sulkava 1999. 
* Karjalan ja Petsamon ortodoksiset kirkot ja kirkkotaide, toimittanut Kristina Thomenius ja Minna Laukkanen. Etelä-Karjalan taidemuseon julkaisuja 18:1b, Jyväskylä 1997. 

## Aiheesta muualla
* Kuva Kaikkien pyhien kirkosta ennen sotia
Chris Pontius

**Christopher Andrew ”Chris” Pontius** (s. 16. heinäkuuta 1974 Pasadena, Kalifornia, Yhdysvallat) on yhdysvaltalainen näyttelijä. Hän oli mukana *[[Jackass]]issä* ja *ssa*. Nykyään hän on mukana Wildboyzissa Steve-O:n kanssa. Pontiuksen tunnetuin henkilöhahmo on ”Party Boy”. Muita henkilöhahmoja ovat ”Chief Roberts”, ”Trash Boy” ja ”Bunny The Lifeguard”.

## Aiheesta muualla
* Fanisivu 
*
Slantsyn piiri

**Slantsyn piiri** tai Slantsyn kunnallispiiri () on hallintopiiri Leningradin alueella Venäjällä. Se sijaitsee Viron itäpuolella Peipsijärven rannalla. Piiri on perustettu vuonna 1949 ja alueen pinta-ala on 2&nbsp;154,6&nbsp;km².

Vuoden 2010 väestönlaskennan mukaan piirissä asui 43&nbsp;523 henkeä, joista valtaosa piirin hallintokeskuksessa Slantsyssa (Slantsyn kaupunkiasukkaat: 33&nbsp;485 as.).

## Kylähallinnot

*Gostitsy
*Novoselje
*Staropolje
*Tšernovskoje
*Vyskatka
*Zagrivje

## Lähteet

## Aiheesta muualla
*Slantsevski munitsipalnyi raion  (lenobl.ru)
Matrox

**Matrox Electronic Systems Ltd** on kanadalainen yritys, jonka päämaja sijaitsee Dorvalissa, Quebecissa. Yritys valmistaa mm. PC-tietokoneisiin soveltuvia näytönohjaimia sekä videoeditointikortteja. Muita tuotteita ovat mm. konenäköön, laaduntarkkailuun ja turvatekniikkaan liittyvät kamerat ja kuvankaappaustuotteet. Yrityksen nimi Matrox on johdettu sen perustajien sukunimistä (Lorne Trottier ja Branko Matic).

Matrox Graphics on erikoistunut näytönohjaimiin, joihin voi liittää useamman kuin yhden monitorin samanaikaisesti. Matroxin näytönohjainten päämarkkina-alueet koostuvat seuraavista osa-alueista: 2D, 3D, video- ja kuvankäsittely, tiede ja tutkimus, sairaala ja terveydenhuolto, pörssi ja sijoitustoiminta. Matrox suunnittelee ja valmistaa kaikki näytönohjaimensa itse, eikä myy grafiikkapiirejään muille korttivalmistajille.

1990-luvulla, Matrox Millennium -näytönohjaimet huomattiin niiden erinomaisen 2D-nopeuden ja kuvanlaatunsa vuoksi. Vuonna 1999 Matrox julkaisi Millennium G400 -korttinsa, joka ensimmäistä kertaa mahdollisti kuluttajille kahden monitorin käytön. Tuolloin myös kortin 3D-pelinopeus oli vertailukelpoinen kilpailijoiden näytönohjaimiin verrattuna. Vuonna 2002 Matrox toi markkinoille Parhelia -korttinsa, joka ensimmäistä kertaa mahdollisti kuluttajille jopa kolmen monitorin käytön samanaikaisesti. Parhelian 3D-pelinopeus oli kuitenkin useille pettymys, joten Matrox Surround Gaming (pelaaminen kolmella näytöllä) jäi vain pienen käyttäjäkunnan huviksi. Vasta vuonna 2006 Surround Gaming on saanut laajempaakin suosiota, sillä Matroxin keväällä 2006 julkaisema Matrox TripleHead2Go mahdollistaa kolmen monitorin käytön myös ATIn ja NVIDIAn näytönohjaimilla.

Sittemmin Matroxin on ollut vaikeaa pitää entistä asemaansa näytönohjainvalmistajien joukossa, sillä sen valmistamat tuotteet ovat vähitellen jääneet yhä enemmän jälkeen kilpailijoistaan, niin 3D-suorituskyvyn kuin myös markkinaosuudenkin kannalta. Tämän vuoksi Matrox on siirtänyt painopistettään pois 3D-pelinäytönohjaimista kohti pieniä erikoismarkkinoita. Viime vuosina Matroxin markkinaosuus kaikista myydyistä näytönohjainpiireistä (mukaan lukien emolevyille integroidut piirit) on ollut alle yhden prosentin.

## Aiheesta muualla

* Matrox 
* Matrox Users Resource Centre 
* MatroxRulez's Homepage 
* Matrox TripleHead2Go
Pentti Lund

**Pentti Alexander Lund** (syntyjään **Rönnlund**, 6. joulukuuta 1925 Karijoki – 16. huhtikuuta 2013 Thunder Bay, Kanada) oli jääkiekon keskushyökkääjä, joka pelasi NHL:ssä Boston Bruinsissa (1946–1948 ja 1951–1953) ja New York Rangersissa (1948–1951). Lund voitti Calder Trophyn vuonna 1949 vuoden parhaana tulokkaana tekemällä 14 maalia ja antamalla 16 maalisyöttöä 59 pelissä. 

Kuusivuotiaana Kanadaan muuttanutta Pentti Lundia pidetään ensimmäisenä suomalaisena NHL-pelaajana. Hän aloitti uransa Suomen kansalaisena, mutta vaihtoi Kanadan passiin helpottaakseen kulkemistaan Amerikan mantereella. Suomessa syntynyt Kanadan kansalainen Albert Pudas pelasi neljä ottelua Toronto Maple Leafsissä kaudella 1926&ndash;1927. Lund oli ensimmäinen suomalaissyntyinen, joka teki maalin NHL:ssä.

Kausina 1946–1947 ja 1947–1948 Lund pelasi Boston Bruinsin riveissä vain kolme NHL-ottelua, jotka kaikki olivat pudotuspeliotteluita. Jälkimmäisellä kaudella hän pelasi kahdessa Stanley Cup -finaalisarjan ottelussa. Calder-voittoaan seuraavalla kaudella 1949–1950 Lund ylsi loppuotteluihin New York Rangersin mukana. Hän oli tuon kauden pudotuspelien tehokkain pelaaja kerättyään 12 ottelussa 6 maalia ja 5 syöttöpistettä. Näin hänestä tuli ensimmäinen NHL:n pudotuspelien pistepörssin voittanut eurooppalainen pelaaja. Lundin joukkue kuitenkin hävisi taistelun Stanley Cupista molemmilla kerroilla, kun hän pelasi finaalisarjassa.

Kaudella 1950–1951 saatu vakava silmävamma aiheutti Lundin näkökykyyn rajoitteita, ja hän joutui 1950-luvun puolivälissä päättämään urheilu-uransa. Tämän jälkeen Lund toimi ravintola- ja myyntialalla, kunnes ryhtyi *Fort William Times-Journalin* urheilutoimittajaksi ja valokuvaajaksi toukokuussa 1962.

Myöhemmin Lund työskenteli *Thunder Bay Times-Newsin* urheilutoimittajana sekä *[[Uusi Suomi|Uuden Suomen]]* ja *[[Kiekkolehti|Kiekkolehden]]* jääkiekkokirjeenvaihtajana Kanadassa. Suomen Jääkiekkomuseo aateloi 1992 Lundin Suomen Jääkiekkoleijonaksi numerolla 84. Tätä ennen hänet oli vuonna 1984 valittu Luoteis-Ontarion urheilijoiden kunniagalleriaan, Northwestern Ontario Sports Hall of Fameen. Valinnalla haluttiin kunnioittaa sekä Lundin pelaaja- että toimittajauraa. Ontariossa varsinkin hänen Original Six -aikakauteen liittyvät kirjoituksensa olivat hyvin suosittuja. 

Huhtikuussa 2013 Lundin oli tarkoitus osallistua elämäkertansa julkaisutilaisuuteen Helsingissä, mutta hän ehti kuolla kotikaupungissaan Thunder Bayssa joitakin päiviä ennen tapahtuman suunniteltua ajankohtaa.

Lundin nuorempi veli Veikko Lund pelasi myös jääkiekkoammattilaisena AHL- ja IHL-liigoissa vuosina 1947–1962.

## Lähteet

## Aiheesta muualla
*Lundin tiedot Jääkiekkomuseon sivulla
*Pentti Lund on poissa – Jouni Niemisen blogikirjoitus HS.fi-sivustolla
Toshirō Mayuzumi

**Toshirō Mayuzumi** (, 20. helmikuuta 1929 Jokohama – 10. huhtikuuta 1997 Kawasaki) oli japanilainen säveltäjä. Mayuzumi valmistui Tokion yliopistosta vuonna 1951. Myöhemmin samana vuonna hän lähti Pariisiin, jossa hän opiskeli musiikkia Tony Aubinin johdolla. Mayuzumi palasi tämän jälkeen Tokioon ja kuoli Kawasakissa vuonna 1997. 

Mayuzumin musiikissa oli monesti vaikutteita japanilaisesta perinnemusiikista. Hän sävelsi muun muassa kamari- ja orkesterimusiikkia sekä musiikin useisiin elokuviin.
Rodion Gataullin

**Rodion Gataullin** () (s. 23. marraskuuta 1965 Taškent) on uzbekistanilainen entinen seiväshyppääjä, joka edusti urallaan Neuvostoliittoa ja Venäjää. Urheilu-uransa jälkeen hän on toiminut seiväshyppyvalmentajana. 

Vuonna 1983 Gataullin voitti Schwechatissa juniorien Euroopan mestaruuden tuloksella 555, ja seuraavana vuonna hän saavutti kultamitalin universiadeissa. Vuoden 1987 Rooman MM-kisoista Gataullin saavutti pronssia ja vuoden 1988 Soulin olympialaisista hopeaa. Sisäratojen maailmanmestaruuden hän voitti kahdesti: 1989 Budapestissa ja 1993 Torontossa.

Euroopan mestaruuksia Gataullin voitti neljä: Ulkoradoilla hän voitti kultaa Splitissä 1990 ja Helsingissä 1994. Sisäradoilla hän vei mestaruuden Budapestissa 1988 ja Glasgow'ssa 1990.

Gataullin ylitti toisena seiväshyppääjänä maailmassa, Serhi Bubkan jälkeen, kuusi metriä.

## Katso myös
*Luettelo kuusi metriä ylittäneistä seiväshyppääjistä

## Lähteet
*
Nikolai Kuznetsov

**Nikolai Kuznetsov** on yleinen nimi Venäjän ja Neuvostoliiton historiassa. Tunnetaan ainakin seuraavat tämän nimiset henkilöt:

* Nikolai Aleksandrovitš Kuznetsov (s. 1953), soutaja ja olympiamitalisti
* Nikolai Dmitrijevitš Kuznetsov (s. 1850), taiteilija, jonka tauluja on mm. Ateneumissa
* Nikolai Dmitrijevitš Kuznetsov (s. 1911), lentokonesuunnittelija
* Nikolai Fjodorovitš Kuznetsov (s. 1916),  kosmonauttien kouluttaja
* Nikolai Gerasimovitš Kuznetsov (1904–1974), laivastoupseeri, jonka mukaan on nimetty lentotukialus *Admiral Flota Sovetskogo Sojuza Kuznetsov*
* Nikolai Ivanovitš Kuznetsov (1911–1944), sotilas ja vakoilija
* Nikolai Ivanovitš Kuznetsov (s. 1864), kasvitieteilijä 
* Nikolai Ivanovitš Kuznetsov (s. 1937), taiteilija
* Nikolai Kuznetsov, mm. Atlantan olympialaisiin 1996 osallistunut pyöräilijä.
* Nikolai Kuznetsov (k. 1995), vesipalloilija
You Can Dance

**You Can Dance** on yhdysvaltalaisen poplaulaja Madonnan viides albumi ja ensimmäinen remix-albumi. Se julkaistiin 17. marraskuuta 1987, ja siltä julkaistiin vain yksi single, *[[Spotlight]]*. Albumin vastaanotto oli nihkeä, eikä se yltänyt albumilistojen kärkisijoille maailman tärkeimmillä musiikkimarkkinoilla. Yhdysvaltojen albumilistalla se saavutti korkeimmillaan sijan 14. Albumi kuitenkin myi maailmanlaajuisesti yli 7 miljoonaa kappaletta ja Yhdysvalloissakin yli 1,8 miljoonaa. 

## Kappaleluettelo

*1. *Spotlight* (6:24)
*2. *Holiday* (6:32)
*3. *Everybody* (6:31)
*4. *Physical Attraction* (6:25)
*5. *Over and Over* (7:10)
*6. *Into the Groove* (8:29)
*7. *Where's the Party* (7:13)
*8. *Holiday* [dub version] 1) (6:58)
*9. *Into the Groove* [dub version] 1) (6:27)
*10. *Where's the Party* [dub version] 2) (6:22)
*11. *Spotlight* [dub version] 3)
*12. *Over And Over* [dub version] 3)

:1) bonuskappale CD:llä sekä kasetilla
:2) bonuskappale, vain CD:llä
:3) bonuskappale, vain kasetilla
Käkisalmen luterilainen kirkko

**Käkisalmen luterilainen kirkko** (myös **Käkisalmen uusi luterilainen kirkko**) sijaitsee Käkisalmessa luovutetussa Karjalassa. Rakennus ei ole ollut kirkollisessa käytössä vuoden 1944 jälkeen. 

## Suunnittelu ja rakentaminen
Käkisalmen uutta luterilaista kirkkoa alettiin suunnitella jo vuonna 1904, kun vanhan korjaamista pidettiin liian kalliina. Rahoitusongelmat ja tonttiin liittyvät ongelmat johtivat kuitenkin siihen että kirkon rakentamiseen päästiin vasta 1929. Kirkkoa varten ehdittiin tilata neljät eri piirustukset ennen kuin rakennustyöt alkoivat. Ensimmäiset piirustukset tilattiin Josef Stenbäckiltä jo vuonna 1908. Neljännet piirustukset teki Armas Lindgren vuonna 1928, joiden mukaan kirkko rakennettiin 1929-1930.

## Ulkoasu
Käkisalmen kirkko on vankka päätytornillinen pitkäkirkko. Kirkon seinät muurattiin lähes käsittelemättömistä luonnonkivistä ja se muistutti materiaaliltaan keskiaikaista kivikirkkoa tai linnaa. Kirkon länsipäässä oleva suorakaiteenmuotoinen torni on kirkon levyinen. Tornin yläosassa on kahdeksan ääniaukkoa. Tornin loivan katon keskellä on lanterniini, jonka päällä risti oli. Kirkon itäpäässä on puolestaan matalampi kuoriosa. Kirkon sivuilla on matalammat kylkiäiset, joissa kirkon sivukäytävät ovat. Kirkon pääsisäänkäynti oli tornin alaosassa. Kirkkosalin pääikkunat ovat pienehköt ja kylkiäisten ikkunat puolestaan hyvin pienet.

## Sisätilat
Kirkon sisustus oli juhlavan basilikamainen. Kirkkosalissa on tynnyriholvi, jonka sivuilla on kaariaukolliset ikkuna- ja oviaukot. Kuoriosaa koristivat rautaportit ja pylväät. Saarnastuolissa oli Albin Kaasisen puiset, neljää evankelistaa esittävät, veistokset. Alttaritauluksi uuteen kirkkoon tuotiin vanhasta kirkosta B. A. Godenhjelmin maalaama alttaritaulu. Samoin vuosina 1877 ja 1897 valetut pronssiset kellot siirrettiin vanhan kirkon kellotapulista. Kirkon urut olivat vuodelta 1937.

## Sota-aika
Käkisalmen kirkko ei kärsinyt tuhoja talvisodan pommituksissa. Kun Suomi valtasi kaupungin takaisin jatkosodan alussa, sytyttivät venäläiset kaupungin tuleen ennen perääntymistään. Kirkko kärsi vaurioita tulipalossa ja sitä kunnostettiin jatkosodan aikana. Aivan valmiiksi kunnostustöitä ei saatu ennen kuin vuonna 1944 kirkko oli taas jätettävä.

## Nykytila
Käkisalmen kirkko palvelee uusia omistajiaan kulttuuritalona, nuorisotilana ja klubina. Kirkollinen sisustus on purettu ja tilalla on diskovalot ja peliautomaatit. 

## Aiemmat kirkot
Vuonna 1930 valmistunut Armas Lindgrenin suunnittelema kirkko on kahdeksas luterilainen kirkko Käkisalmessa. Aiemmista kirkoista katso Käkisalmen aiemmat kirkot. Ennen vuotta 1930 käytössä ollut Pyhän Andreaksen kirkko säilyi käytössä uuden kirkon valmistumisen jälkeenkin. 

## Lähteet
* Koponen Paavo, Karjalan kirkkokummut. Tammi, Sulkava 1999. 
* Karjalan luterilaiset kirkot ja seurakuntien pyhät esineet, toimittanut Soile Rinno ja Minna Laukkanen. Etelä-Karjalan taidemuseon julkaisuja 18:1a, Jyväskylä 1997. 

## Aiheesta muualla
I’m Breathless

**I'm Breathless** on yhdysvaltalaisen poplaulaja Madonnan toinen soundtrack, sekä seitsemäs julkaisu. Se nauhoitettiin elokuvaa *[[Dick Tracy (vuoden 1990 elokuva)|Dick Tracy]]* varten, ja julkaistiin 22. toukokuuta 1990. Albumilta julkaistiin 2 singleä; *[[Vogue (Madonnan kappale)|Vogue]]*, josta tuli suuri hitti ympäri maailmaa ja josta muodostui ajan kanssa ikivihreä kappale. Seuraava julkaistu kappale *Hanky Panky* ei saanut niin paljon huomiota kuin edellinen suurmenestys kappale Vogue. Albumi myi maailmanlaajuisesti yli 6 miljoonaa kappaletta, ja Yhdysvalloissa 2,25 miljoonaa kappaletta. Kappaleet "Sooner Or Later","What Can You Lose" ja "More" ovat elokuvasta Dick Tracy. 

## Kappalelista
# 
# 
# 
# 
# 
# 
# 
# 
# 
# 
# 
#
Arpikudos

**Arpikudos** on kollageenipitoista sidekudosta, jota elimistö kehittää muun muassa iholle syvän haavan tai muun vaurion parantuessa. Arpikudos näkyy vaaleaksi muuttuvana arpena.

Arpikudos ei ole samanlaista kuin kudos (esimerkiksi iho), jota se korvaa: siihen ei kasva hikirauhasia tai karvoja, se ei rusketu vaan palaa helposti auringossa, eikä se ole yhtä joustavaa kuin alkuperäinen iho.
Arpi

**Arpi** on parantunut vaurioalue, jossa kudos on korvautunut arpikudoksella, joka on runsaskollageenista sidekudosta.

Ihoon arpi syntyy tyvikerroksen vaurioiduttua pitkältä matkalta. Vaurion on voinut aiheuttaa syvä finni, vesirokko, haava, palovamma tai kirurginen viilto. Arven muodostumisen riski on sitä suurempi, mitä suurempi on tyvisolukerroksen vaurio. Kun sekä orvaskesi että tyvikerros on raapiutunut pois, arpi syntyy varmasti.

Vaurion seurauksena orvaskedestä poistuu ainetta, joka korvautuu arpikudoksella. Arpi on aluksi punainen, koska sen kudokseen kasvavat verisuonet kuljettavat arpeen rakennusmateriaalia. Arpi vaalenee ruusunpunaiseksi ja muuttuu lopulta valkoiseksi, kovaksi ja joustamattomaksi.

Arpikudos on erilaista kuin korvaamansa kudos; ihon arvessa ei ole hiki- tai talirauhasia, karvafollikkeleita tai pigmenttisoluja, joten se ei rusketu, eikä siihen kasva karvoja. Arpi saattaa muuttua kireäksi, kovaksi ja joustamattomaksi sekä rajoittaa nivelten liikkuvuutta. Se voi myös kutista ja särkeä, ja se voi näyttää rumalta.

Hypertrofisiksi kutsutaan arpia, jotka paksuuntuvat ja kohoavat harjannemaiseksi. Keloidi tarkoittaa arven liikakasvua, jossa arpi paisuu jopa alkuperäisen vamman rajan ohi. Keloidi on punainen, paksu, helposti tulehtuva ja toisinaan kutiava, mutta se ei ole pahanlaatuinen kasvain.

Arven syntymistä ihoon voi hillitä käyttämällä vuotamattomaksi muuttuneen vauriokohdan päällä usean viikon tai kuukauden ajan silikonivoidetta tai -laastaria. Arpia voidaan peittää pigmentoinnilla tai tatuoinnilla.

Arpeuttaminen on arpien aiheuttamista ihoon tarkoituksellisesti esimerkiksi esteettisistä tai kulttuurisista syistä.

Sydänlihakseen arpi voi muodostua sydäninfarktin seurauksena.

## Lähteet
Puskin

**Puskin**, **Puškin** tai **Puškina** voi viitata jonkin seuraavista:

* päätepuskin, junan pysäyttämiseen tarkoitettu laite raiteen päässä

## Sukunimi
* Aleksandr Puškin (1799–1837), venäläinen kirjailija
* Ales Puškin (1965–2023), valkovenäläinen toisinajattelija
* Natalja Puškina (1812–1863),  Aleksandr Puškinin vaimo
* Marie Linder, o.s. Musin-Puškin (1840–1870), Kytäjän kartanon emäntä
* Musin-Puškin, venäläinen aatelissuku

## Maantiede
* Puškin, kaupunki Venäjällä
Nikolai Gerasimovitš Kuznetsov

**Nikolai Gerasimovitš Kuznetsov** (, 24. heinäkuuta (J: 11. heinäkuuta) 1904 – 6. joulukuuta 1974) oli neuvostoliittolainen laivastoamiraali ja kansankomissaari toisen maailmansodan aikana.

Hän oli Espanjassa laivastoattaseana 1936–1937 ja kehitti siellä syvän vihan fasismia vastaan. Hänestä tuli kansankomissaari 1939 eli alle 35-vuotiaana. Sodan loppuessa hänet nimettiin Neuvostoliiton sankariksi. Vuonna 1955 taistelulaiva *[[RN Giulio Cesare (1911)|Novorossijsk]]in* tuhouduttua Sevastopolin satamassa Kuznetsov menetti asemansa. Silti hän palveli laivastoa vielä eläkkeelläkin. Hän kirjoitti muistelmansa ja paljon esseitä, joissa kuvasi laivaston toimintaa sodassa.

Kuznetsovin amiraalin arvo palautettiin takautuvasti vuonna 1988, 14 vuotta hänen kuolemansa jälkeen. Lentotukialus *[[Admiral Kuznetsov]]* on nimetty hänen mukaansa.

## Lähteet
Jimmy Bullard

**Jimmy Bullard** (s. 23. lokakuuta 1978) on englantilainen jalkapalloilija.
Bullard on monipuolinen ja kovaa taisteleva keskikenttäpelaaja ja hän oli suuressa roolissa nostamassa Wigan Athleticia valioliigaan kaudella 2004/2005.

## Taustaa
Hänet tunnetaan hyvästä huumoristaan jalkapallokentillä. Yksi hyvä esimerkki on, kun Fulham oli harjoitusleirillä Australiassa ja yöpyivät samassa hotellissa Real Madridin kanssa. Hotellin baarissa Bullard nappasi mandoliinin ja improvisoi laulun "Old MacDonald Had a Farm", joka suomeksi tunnetaan paremmin nimellä "Piippolan vaarilla oli talo".

## Uran alku
Bullard syntyi Newhamissa Itä-Lontoossa ja aloitti uransa Corinthian FC:ssä, josta siirtyi Gravesend & Northfleetin joukkueeseen. Seuraavaksi Bullars siirtyi joukkueeseen, jota oli kannattanut lapsena, kun West Ham United hankki hänet 30.000 punnan hintaan vuonna 1999. Bullard ei onnistunut lyömään itseään läpi edustusjoukkueeseen ja sai vapaan siirron kauden 2000-2001 päätteeksi Peterborough Unitediin. Peterboroughissa hän löi itsensä läpi ja teki 11 maalia 62 ottelussa, jolla hän ansaitsi siirron Wigan Athleticsiin tammikuussa 2003. Siirtosumma oli 275.000 puntaa.

## Wigan Athletic
Bullard löi itsensä nopeasti läpi Wiganin edustusjoukkueeseen ja sai valinnan PFA kakkosdivisioonan Vuoden joukkueeseen 2002-2003. Hän auttoi Wigania varmistamaan nousun Valioliigaan 2004-2005 ja esiintyi vuoden 2006 Liiga Cupin finaalissa, jossa he kuitenkin hävisivät Manchester Unitedille.

## Fulham
Jimmy Bullard siirtyi Fulhamiin kaudeksi 2006/2007 2,5 miljoonalla punnalla.

Bullardin debyytissä joukkue hävisi Manchester Unitedille 5-1 20. elokuuta 2006. Hänen ensimmäinen maalinsa tuli Bolton Wanderersia vastaan 26. elokuuta, joka oli viime minuuttien rankkari jolla Fulham tasoitti ottelun loppulukemiksi 1-1. Kolme päivää myöhemmin hän laukoi 26 metristä kierteisen vapaapotkun Sheffield Unitedia vastaan maaliin, jolla Fulham voitti ottelun 1-0. Fulhamin silloinen manageri Chris Coleman ylisti Bullardia kommentilla "Parhaat 2 miljoonaa puntaa mitä olemme koskaan käyttäneet".

## Maajoukkueura
Vaikka Bullard onkin englantilaista syntyperää, niin hänen isoäitinsä on saksalainen ja siksi saisi edustaa myös Saksaa. Hän sai kutsun Englannin joukkueeseen elokuussa 2008, kun maajoukkue pelasi ottelut Andorraa ja Kroatiaa vastaan syyskuussa. Hän ei kuitenkaan saanut peliaikaa kummassakaan ottelussa. Muutamien loukkaantumisien johdosta Bullard sai kutsun ystävyysotteluun Saksaa vastaan, joka pelattiin 19. marraskuuta 2008, mutta ei saanut peliaikaa siinäkään ottelussa.

## Aiheesta muualla
*Fulhamfc.com - Bullard Fulhamin kotisivuilla
Christiansø

**Christiansø** on Tanskalle kuuluva saari Etelä-Itämerellä 20 kilometriä Bornholmin pohjoispuolella. Se on Tanskan itäisin asuttu saari. Vuonna 2016 saarella oli noin 60 asukasta. Saari on Ertholmene-saariryhmän suurin saari. 

Vuonna 1684 Kristian V rakennutti saarelle Pohjois-Euroopan ensimmäisen merilinnoituksen vastaukseksi Ruotsin Karlskronaan vuonna 1680 rakennetulle laivastoasemalle. 1700- ja 1800-luvulla Christiansøtä käytettiin vankilana. Saarelle rakennettiin majakka vuonna 1805 sekä kirkko vuonna 1821. Vuonna 1808 englantilaiset ampuivat saarta kohti tykistötulta. Linnoitus hylättiin vuonna 1855. 

Christiansøllä käy vuosittain noin 45&nbsp;000 turistia lautoilla Gudhjemista ja Svanekesta.

## Lähteet

## Aiheesta muualla

*Viralliset kotisivut
*Wikimapia luftfoto
Miss Black America

**Miss Black America** on yhdysvaltalainen afroamerikkalaisille naisille tarkoitettu kauneuskilpailu.

Kilpailun kehitti J. Morris Anderson 17. elokuuta 1968 vastalauseena tummaihoisten osanottajien puuttumiselle Miss America -kilpailusta. Aluksi kilpailu järjestettiin vain paikallisena Philadelphian lähialueilla, mutta vuonna 1969 New Yorkin Madison Square Gardenissa järjestettyyn loppukilpailuun osallistui kilpailijoita jo 42 osavaltiosta.

## Aiheesta muualla

* http://www.missblackamerica.com/
Kylmyysaavikko

**Kylmyysaavikko** (myös **polaariaavikko**, **napa-aavikko** tai **arktinen aavikko**) on tundran kylmä pohjoisosa, jossa vuotuinen sademäärä on alle 250 millimetriä ja lämpimimmän kuukauden keskilämpötila alle +10&nbsp;°C. Kylmyysaavikkoa on maailmassa viisi miljoonaa neliökilometriä, ja ne ovat yleensä kallioperä- tai soratasankoja. Kylmyysaavikko on tundran pohjoisin osa tai jäätikön keskellä oleva jäätön alue. Kylmyysaavikkoa ei saa sekoittaa jäätiköihin, vaikka jäätiköitä sanotaankin monesti kylmyysaavikoiksi. Se sijaitsee tundran pohjoisosissa tai tundran ja jäätikön välissä. Alue on enimmäkseen kalliota, kivikkoa tai soraa. 

Eteläisemmällä tundralla paksu lumi suojaa talvella monia kasveja, ja sulaa melko lämpimässä kesässä kuitenkin pois kasvukauden ajaksi. Talvisin on synkkä kaamosaika, jolloin aurinko ei nouse horisontin yläpuolelle. Kasvillisuuden kannalta tärkeitä lämmittäviä föhntuulia on joillain vuoristoalueilla. Se, mitä sanotaan Pohjois-Amerikassa polaaripuoliaavikoksi, luetaan Euraasiassa polaariaavikoksi, jonka eteläpuolella kasvaa arktinen tundra.

Ylä-arktista kylmyysaavikkoa tavataan niukkasateisilla arktisella alueella, joilla ei ole jäätiköitä. Kylmyysaavikoilla kasvaa pääasiassa jäkälää, sammalia, leviä sekä matalia heiniä ja muita ruohokasveja. Kasvillisuus on alle 10 senttimetrin korkuista. Kylmyysaavikoilla tavattavia eläinlajeja ovat esimerkiksi jääkarhu, napakettu, napasusi, napajänis, mursu ja lokkimaiset linnut. 

Polaariaavikoilla on alueita, joiden ominaisuudet yllättäen suosivat kasvien kasvua. Vesi säilyy alavalla maalla, jonne kylmät tuulet eivät pääse tunkeutumaan. Alueelle voi kehittyä arktisissa mitoissa hyvä maaperä. Näitä sanotaan monesti ylä-arktisiksi keitaiksi. Jos keidas on kyllin suuri, siellä voi elää melko monipuolinen eläimistö. Esimerkiksi Ellesmerensaarella Hazenin tasangolla Lake Hazenin ympärillä on ympäröivää aluetta lämpimämpi keidas, jossa elää ympäröivää aluetta huomattavasti enemmän kasveja ja eläimiä. 

## Lähteet
Japanin asevoimat

**Japanin asevoimilla** on ollut useita nimiä valtion olemassaolon aikana.

Ennen vuotta 1945 oli olemassa kaksi eri haaraa, joilla ei ollut yhteistä komentoketjua:

* Keisarillisen Japanin laivasto
** Keisarillisen Japanin laivaston ilmavoimat
* Keisarillisen Japanin armeija
** Keisarillisen Japanin armeijan ilmavoimat

Toisen maailmansodan jälkeen keisarillisen Japanin armeija ja laivasto lakkautettiin. Vuonna 1954 perustettiin uudelleen Japanin asevoimat:

* Japanin itsepuolustusvoimat
** Japanin ilma-itsepuolustusvoimat
** Japanin meri-itsepuolustusvoimat
** Japanin maa-itsepuolustusvoimat
Liike 88

**Liike 88** oli vuoden 1988 presidentinvaalia varten perustettu kansalaisliike, jonka ehdokkaana vaalissa oli Kalevi Kivistö. Liikkeen kantava voima ja aloitteentekijä oli Suomen kansan demokraattinen liitto (SKDL), jonka ehdokkaana Kivistö oli ollut jo edellisessä presidentinvaalissa. Liike 88 sai valitsijamiesvaaleissa 286 833 ääntä (9,61%) ja 26 valitsijamiestä. Kivistö sai välittömässä vaalissa 330 072 ääntä (10,67%). Liike 88 on nähty lähtölaukaukseksi kehitykselle, joka johti SKDL:n sekä Suomen kommunistisen puolueen (SKP) lakkauttamiseen ja Vasemmistoliiton perustamiseen keväällä 1990.

SKDL pyysi Kalevi Kivistöä ehdokkaakseen marraskuussa 1986, mutta vielä keväällä 1987 puolueessa käytiin keskusteluja myös Mauno Koiviston tukemisesta. Lopullisesti puolue ja ehdokas päättivät suhtautumisesta kesällä 1987. Puolue muodosti Kalevi Kivistön tueksi kansanliikkeen, jolla pyrittiin laajentamaan kannatusta uusiin piireihin. Uuden lain mukaan ehdokkaan saattoi asettaa 20 000 nimeä keräävä valitsijayhdistys. Valitsijamiesehdokkaiden tuli kerätä 100 nimeä. Kivistö sai joitakin tukijoita kansandemokraattisen liikkeen ulkopuolelta, mutta liike koostui pääosin tunnetuista vasemmistolaisista. Virallisesti Liike 88 perustettiin 12. syyskuuta 1987. 

SKDL:stä ja SKP:stä erotettujen kommunistien muodostama Demokraattinen Vaihtoehto ei liittynyt Kivistön tukijoihin, vaan asetti ehdokkaakseen Jouko Kajanojan. Päätös jakoi Devaa, koska puolueen vähemmistö olisi halunnut tukea Kivistöä. Tätä kantaa edusti muun muassa Esko-Juhani Tennilä. Liike 88 kelpuutti mukaan Devan yksittäiset jäsenet, mutta se ei halunnut yhteistyötä itse järjestön kanssa.

## Valitsijamiehet

*Arvo Aalto (Helsinki)
*Raila Aho (Turku pohj.)
*Jorma Ahvenainen (Kyme)
*Olli Alho (Uusimaa)
*Claes Andersson (Uusimaa)
*Asko Apukka (Lappi)
*Heli Astala (Turku et.)
*Heikki Harma (Helsinki), sitoutumaton
*Esko Helle (Häme et.)
*Anna-Liisa Jokinen (Turku et.)
*Arvo Kemppainen (Oulu)
*Tuula Kivinen (Häme et.)
*Martti Korhonen (Oulu)
*Niilo Koskenniemi (Lappi)
*Timo Laaksonen (Turku pohj.)
*Pertti Lahtinen (Häme pohj.)
*Pekka Leppänen (Keski-Suomi)
*Iivo Polvi (Kuopio)
*Eila Rimmi (Häme pohj.)
*Esko Seppänen (Helsinki)
*Vappu Säilynoja (Oulu)
*Markku Söderström (Kuopio)
*Eila Tiainen (Keski-Suomi)
*Pauli Uitto (Uusimaa)
*Juhani Vähäkangas (Oulu)
*Jarmo Wahlström (Vaasa)

Valitsijamieheksi valittu Niilo Koskenniemi ei sairastumisen vuoksi voinut osallistua varsinaiseen presidentinvaaliin, joten hänen tilalleen tuli varasijalta Ritva Renko.

## Lähteet